Clara Svendsen

Clara Mathilde Svendsen (født 4. juni 1880 i Fredrikstad, død 13. mai 1916 i Kristiania) var en norsk skuespillerinne.

Clara Svendsen var datter av skredder Johan August Svendsen og Julie Glansberg. Hun ble 27. april 1914 gift med senere major Thomas Johannes Broch (1880-1940). Hun bar kallenavnet Plomma.

Clara Svendsen var i slutten av 1890-årene tilknyttet Centralteatrets stab. Hun medvirket høsten 1902 på Carl Engströms teaterturné i Sverige, med Norska Skådespelaresällskapet. Hennes innsats her ga henne en gjesteopptreden over fem kvelder på Södra Teatern i Stockholm.

Fra åpningen av Fahlstrøms Theater i Kristiania i 1903 var hun ansatt der. Senere foretok hun en studiereise til Paris og London, før hun reiste over til USA. Der var hun i noen år tilknyttet norsk-amerikanske scener.

Roller i utvalg 
Anette i En liden Hex (Centralteatret, 1899)
Lisa i Natascha (Centralteatret, 1899)
Mor Ruskomsnusk i Hallo, er der no'en? (Frederiksborg-revyen, Bygdøy, 1901)
madam Sørensen i Baldevins Bryllup av Vilhelm Krag (Engströms teaterturné, 1902)
Overkokkepigen i Der var engang av Holger Drachmann (Fahlstrøms Theater, 1903)
frk. Jenny von Jäger i Skandalen inat (Fahlstrøms Theater, 1903)
Servilla i Quo Vadis av Stanislav Stange (Fahlstrøms Theater, 1904)
Madam Hopperstad i Faddergaven av Peter Egge

Referanser

Kilder 

Norske skuespillere
Personer fra Fredrikstad kommune